L'Eliana tindrà una etapa en la volta ciclista a Espanya 2019
26 de desembre de 2018

El municipi del Camp de Túria acollirà l'eixida de la cinquena etapa de la Volta el pròxim 28 d'agost.

L'Eliana és un municipi que destil·la esport per tots els seus costats. Ciutat olímpica per al Comité Olímpic Espanyol, seu de dos Copes d'Europa d'Handbol, seu d'infinitat de campionats nacionals de ball i arts marcials, il·lustres veïns com l'atleta Concha Montaner (4 vegades olímpica) o els judokes, també olímpics, Sugoi Uriarte i Laura Gómez, el nadador José Antonio Marí, Natalia Morskova… la llista és interminable però, sens dubte, el senyal d'identitat de l'Eliana és l'esport base i les seues instal·lacions municipals, per les quals passen més de 2.600 usuaris cada setmana (sense comptar els usuaris del Centre Esportiu Municipal Mandor que ronden els 1.000 diaris).

Amb aquestos ingredients, la Volta Ciclista a Espanya, al seu pas per la Comunitat Valenciana, no podia deixar de brindar-nos aquest xicotet homenatge a tots els esportistes de l'Eliana. La Volta és una de les competicions esportives més seguides a tot el món i una de les proves ciclistes més prestigioses, per la qual cosa l'Ajuntament es bolcarà per a oferir i ensenyar-li al món sencer els seus actius més importants.

La cinquena etapa de la Volta partirà des de l'Eliana cap a l'Observatori Astrofísic de Javalambre. Els 165,5 quilòmetres que separen la nostra localitat del municipi de Terol han sigut qualificats pel exciclista professional, Fernando Escartín, com “una etapa que començarà a marcar les diferències. El grup transitarà per un terreny sinuós que desgastarà al grup abans de l'últim port. La pujada final no és excessivament dura però sí que marcarà certes diferències de temps. Un port inèdit que promet sorprendre”. El desnivell de l'etapa ronda quasi els 2000 metres d'altura, en partir des de l'Eliana a 90 metres sobre el nivell del mar i arribar a l'alt de Javalambre a 1.950 metres.

En l'acte de presentació de la Volta Ciclista a Espanya, celebrat a Alacant, van estar presents l'alcalde de l'Eliana, Salva Torrent, i la regidora d'esports, Eva Santafé. El primer edil va mostrar una enorme satisfacció en fer-se pública l'elecció de l'Eliana “suposa un reconeixement a la nostra gestió municipal i, concretament, a tot l'èmfasi i dedicació en la promoció de l'esport”, a més va voler implicar des del primer minut a tota la població “eixe dia l'Eliana ha de ser una festa i esperem comptar amb tots els col·lectius i entitats socials del municipi per a mostrar-li al món sencer la passió que sentim per l'esport”.